Iуащхьэмахуэ лъапэ туристхэр ирегъэблагъэ
Европэм и къурш нэхъ лъагэ дыдэм — Iуащхьэмахуэ — и зыгъэпсэхупIэхэм лэжьэн щIадзэжауэ хьэщIэхэр къахуокIуэ. Пандемием и зэранкIэ зэхуэщIауэ щыта хьэщIэщхэр къызэIуахыжащ, кIапсэ гъуэгухэри бадзэуэгъуэм и 10-м щегъэжьауэ яутIыпщыжащ.
«Дэ ди гуапэу къыдогъэблагъэ зыщагъэпсэхуну ди щIыналъэр къыхэзых-хэр. Дыщогугъ щыIэ щытыкIэм елъытауэ ягъэува мардэхэм псори тетыну. COVID-19-м пэщIэтыным теухуа хабзэхэм тету зы вагоным цIыхуитI нэхърэ нэхъыбэ фитIысхьэ хъунукъым, къуршым удэзыш кIапсэ гъуэгухэр къыщывгъэсэбэпкIэ», — апхуэдэу цIыхухэм захуегъазэ «Iуащхьэмахуэ» зыгъэпсэхупIэм и администрацэм.
ЦIыху куэд щызэхуэс щIыпIэхэм зыгъэпсэхуакIуэхэр гъунэгъуу зэбгъэдэмыхьэу щыщытын зэрыхуейри, дэтхэнэ зыми и узыншагъэр зэрихъумэж Iэмэпсымэхэр къигъэщхьэпэну зэракъалэнри ягу къагъэкIыж.
«Дэ къыдэлъыта Iуэху псори зэфIыдогъэкI фи зыгъэпсэхугъуэр нэгузыужьу, бэIутIэIуншэу, гукъинэжу ди деж щывгъэкIуэн, фи узыншагъэм зэран хуэхъун Iуэху къыкъуэмыкIын папщIэ. Кiапсэ гъуэгухэм фIэдза вагонхэр щIэх-щIэхыу-рэ дезинфекцэ дощI, нэгъуэщI зыхуэфащэ лэжьыгъэхэр хьэщIэщхэми шхапIэхэми щыдогъэкIуэкI», — щыжеIэ туристхэм зэрызыхуагъазэм икIи езыхэри къыхураджэ сакъыныгъэр зи лъабжьэ чэнджэщхэр уэим ямыщIыну.
Мы зэманым «Iуащхьэмахуэ» зыгъэпсэхупIэм щолажьэ бгым лыжэкIэ къызэрежэх гъуэгу зэпэщу километр 15,4-рэ, кIапсэ гъуэгуу блы. 2015 гъэм абы щаухуащ Европэм щынэхъ лъагэ дыдэ кIап- сэ гъуэгур — ар метр 3847-м деж щыIэщ.
ЦIыхухэм яфIэфIщ къуршхэм зыщагъэпсэхуныр. Iуащхьэмахуэ лъапэ адрейхэм яхуэдэжкъым — ар туристхэм я кIуапIэщ илъэс хъурейм. Апхуэдэу щыт-ми, коронавирус узыфэ зэрыцIалэм зиубгъуу зэрыхуежьэу, Къэбэрдей-Балъкъэрым и зыгъэпсэхупIэ псори зэхуэщIауэ щытащ гъатхэпэм и кIэм щегъэжьауэ. Иджы, узыфэм зыщыхъумэным хуэгъэпсауэ республикэм щагъэува мардэ ткIийхэр хуэм-хуэмурэ щыIуахыжащ, адрей IэнатIэхэми хуэдэу, санаторэ-курорт IуэхущIапIэхэри хуит хъужащ я лэжьыгъэр зэтраухуэжыну.
КъБР-м Курортхэмрэ туризмэмкIэ и министерствэм къызэритамкIэ, щIыналъэм 2018 гъэм щыхьэщIащ цIыху мин 552,3-рэ. Абыхэм ящыщу нэхъыбэм зыщагъэпсэхуар Iуащхьэмахуэ лъапэрщ — мин 392,3-м. Илъэс кIуам республикэм турист мин 602-рэ къыхуеблэгъат — абыхэм ящыщу Iуащхьэмахуэ лъапэ зыщагъэпсэхумэ нэхъ къэзыщтар мин 451,6-рэ хъурт.
2020 гъэми нэхъыбэж къазэрыхуэкIуэнум зыхуагъэпсат зыгъэпсэхупIэм и лэжьакIуэхэм, ауэ пандемием къызэпиудащ ахэр зыщыгугъар. Абы кърикIуаращи, Къэбэрдей-Балъкъэрым туристу къакIуэм я бжыгъэм и процент 50-р кIэрыхуащ япэ илъэс ныкъуэм къриубыдэу. Апхуэдэу щытми, щытыкIэр щефIэкIуэжакIэ, компаниер щогугъ ягъуэта хэщIыныгъэхэр зыгъэпсэхугъуэ лъэхъэнэм щыщу къэна зэманми ирагъэкъужыфы-ну.
ДЖАТОКЪУЭ Марьянэ.
